নাসরিন সিরাজ: ঠোঁটকাটা থেকে আমরা আলাপ করছিলাম বাংলাদেশে যৌন নিপীড়ন বিরোধী আন্দোলন নিয়ে। ১৯৯২ তে জাহাঙ্গীরনগর বিশ্ববিদ্যালয়ের ছাত্রীদের অভ্যুত্থানকে স্মরণ করলে আন্দোলনটি এ’বছর ২৪ এ পড়লো। ১৯৯২ এর আন্দোলন নিয়ে লিখেছেন সাদাফ নূর-এ ইসলাম, কথা বলেছেন মীর্জা তাসলিমা সুলতানা। ১৯৯৫ এর আন্দোলন নিয়ে সাক্ষাৎকার দিয়েছেন শামীমা বিনতে রহমান। এই পর্বে আমি তোমাকে প্রশ্ন করতে চাই জাহাঙ্গীরনগর বিশ্ববিদ্যালয়ের ৮ই মার্চ পর্ষদ সংগঠনটি নিয়ে, যেটা ঐ বিশ্ববিদ্যালয়ে ১৯৯৮ এর ধর্ষণ বিরোধী আন্দোলন সংগঠন ও দিক নির্দেশনায় গুরুত্বপূর্ণ ভূমিকা পালন করেছে বলে আমি মনে করি। এই সংগঠনটিতে আমি সরাসরি যুক্ত ছিলাম না, কিন্তু দূর থেকে খেয়াল করছিলাম আমাদের নৃবিজ্ঞান বিভাগের অন্যতম প্রতিষ্ঠাতা শিক্ষক রেহনুমা আহমেদ তাঁর ঘনিষ্ঠ সহকর্মী ও শিক্ষার্থীদের নিয়ে ক্যাম্পাসে প্রথম একটি নারীবাদী সংগঠন দাঁড় করাতে ছুটোছুটি করছেন। সেই সংগঠনের তৎপরতা থেকেই কিন্তু আমি তোমাকে আলাদা করে চিনতে শুরু করি। কেন, কিভাবে, কোন উপলব্ধি থেকে তোমরা সংগঠনটি দাঁড় করালে?